作者:權德輿
標題:酬穆七侍郎早登使院西樓感懷
內容:耿耿宵欲半，振衣庭戶前。浩歌撫長劍，臨風泛清弦。晴霜麗寒蕪，微月露碧鮮。杉梧韻幽籟，河漢明秋天。良夜雖可玩，沉憂逾浩然。樓中遲啟明，林際揮宿煙。晨風響鐘鼓，曙色映山川。滔滔天外駛，杲杲朝日懸。因窮西南永，得見天地全。動植相糾紛，車從競喧闐。鱣鮪躍洪流，麇麚倚荒阡。嗈嗈白雲雁，嘒嘒清露蟬。一氣鼓萬殊，晦明相推遷。羲和無停鞅，不得常少年。當令志氣神，及此鬢髮玄。豈唯十六族，今古稱其賢。夫君才氣雄，振藻何翩翩。詩輕沈隱侯，賦擬王仲宣。小鳥搶榆枋，大鵬激三千。與君期晚歲，方結林棲緣。